RESOLUCIÓN do 16 de febreiro de 2009 pola que se convoca un curso modular de alta dirección pública, en colaboración coa Escola para as Administracións Públicas-Caixanova.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 20/02/2009

Dentro do plan de actividades da Escola Galega de Administración Pública (en diante EGAP) para o ano 2009, e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase, en colaboración coa Escola Galega para as Administracións Públicas - Caixanova, un curso modular de alta dirección pública, de acordo coas seguintes bases:
1ª.-Destinatarios.
Preferentemente este curso está destinado ao persoal funcionario dos grupos A e B da Administración da Xunta de Galicia co nivel 30 consolidado ou que estean ocupando un posto dese mesmo nivel, así como antigos alumnos dos cursos de directivos da Xunta de Galicia que na actualidade están a desempeñar funcións directivas. Está exceptuado o persoal docente da Consellería de Educación e Ordenación Universitaria e o persoal sanitario sempre que non desempeñen postos na Administración xeral. Non obstante, no caso de quedaren prazas vacantes estas poderían cubrirse con persoal directivo dos diferentes entes instrumentais da Administración autonómica galega.
2ª.-Obxectivos.
A aprobación e entrada en vigor do Estatuto básico do empregado público (Lei 7/2007), así como o desenvolvemento normativo autonómico que establece unha nova regulación do marco sociolaboral para os empregados públicos, a Lei 13/2007, do 27 de xullo, de modificación da Lei 4/1988, do 26 de maio, da función pública de Galicia, e o Decreto lexislativo da Comunidade Autónoma de Galicia 1/2008, do 13 de marzo, polo que se aproba o texto refundido da Lei da función pública de Galicia, aconsellan para todo o persoal directivo e predirectivo a participación nun modelo de formación continua, que dea sentido aos principios da life long learning da sociedade do coñecemento, e con el a adquisición de novos conceptos, enfoques e competencias sobre a xerencia das organizacións públicas.
Con tal motivo, a EGAP organiza un curso modular de alta dirección pública, de xeito paralelo coa súa programación relacionada coa dirección e xerencia pública, establecida no seu Plan de formación 2009.
O curso constará de oito módulos que terán un formato docente na aula, os cales serán ditados por expertos, entre outros, no eido das ciencias da administración, a organización de empresas, o dereito, cunha ampla experiencia no asesoramento das organizacións públicas estatal e autonómicas, e cunha traxectoria profesional de gran relevancia na xestión pública.
3ª.-Contidos.
Módulo I. O liderado nas organizacións actuais.
Módulo II. Xestión de procesos nas organizacións de servizos.
Módulo III. Oratoria.
Módulo IV. Habilidades para a negociación e xestión do tempo.
Módulo V. Xestión por competencias.
Módulo VI. Avaliación do desempeño.
Módulo VII. Xestión dun cadro de mandos integral (Balanced Scorecard).
Módulo VIII. Xestión do coñecemento nas unidades administrativas.
4ª.-Desenvolvemento.
Lugares: Santiago de Compostela, A Coruña e Pontevedra.
Datas: 18 de marzo, 15 de abril, 6 e 27 de maio, 17 de xuño, 16 de setembro, 7 e 28 de outubro de 2009.
Horarios: das 10.00 ás 14.00 e das 15.30 ás 19.30, en réxime de inmersión con comida incluída.
Prazas: 20.
5ª.-Solicitudes.
a) O persoal que desexe participar no curso que se convoca nesta resolución deberá cubrir o formulario de matrícula en liña que se pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao enderezo matricula.egap@xunta.es ou novas.egap@xunta.es, ou ben chamando aos teléfonos 981 54 62 47 ou 981 54 62 49 co obxecto de que se adopten as medidas necesarias para facilitar a presentación da súa solicitude.
Para máis información respecto dos aspectos organizativos ou docentes do curso poden chamar ao teléfono 981 54 62 47.
6ª.-Prazo.
O prazo de presentación de solicitudes será de 10 días naturais contados a partir do seguinte ao da publicación desta resolución no Diario Oficial de Galicia.
Se para algún módulo quedasen prazas vacantes poderase reabrir o prazo de matrícula no portal web da EGAP e serán admitidas por orde de entrada as solicitudes dos aspirantes que cumpran os requisitos para ser destinatarios.
7ª.-Pagamento da matrícula.
O importe da matrícula é de cento vinte euros (120 ) por cada módulo e no suposto de que solicite e se lle conceda o curso completo a contía será de oitocentos euros (800 ).
O pagamento dos dereitos de matriculación deberá efectuarse dentro dos 5 días seguintes á comunicación por parte da EGAP da aceptación dos alumnos nos módulos.
A EGAP establecerá a través do seu portal web o mecanismo para facer efectivo o importe da matrícula correspondente para aquelas persoas que resulten seleccionadas.
As persoas matriculadas que non fagan efectivo o importe total dos dereitos de inscrición dentro dos prazos marcados para cada caso perderán a súa condición de alumnos destes módulos e non terán dereito á devolución das contías ingresadas con anterioridade.
8ª.-Criterios de selección.
A selección dos aspirantes será efectuada por unha comisión técnica designada para este efecto.
A comisión de selección dará prioridade a aqueles aspirantes que, reunindo os requisitos para seren destinatarios, soliciten a inscrición no curso completo.
Para o resto dos solicitantes os criterios de selección prioritarios serán:
-Estar a desempeñar funcións directivas na actualidade (en postos de nivel 28 ou superiores).
-Estar en posesión do diploma de directivos da Xunta de Galicia.
-Reservarse un cincuenta por cento das prazas para súa adxudicación a mulleres que reúnan os requisitos establecidos, salvo que o número de solicitudes sexa insuficiente para cubrir esa porcentaxe.
De forma subsidiaria, esta convocatoria rexerase polos criterios de participación nas actividades docentes da EGAP, sinalados con carácter xeral na Resolución do 4 de xaneiro de 2008 (DOG núm. 7, do 10 de xaneiro).
A listaxe dos seleccionados para cada módulo publicarase no portal web da EGAP.
9ª.-Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento dos módulos, así como a de cancelalos, se o escaso número de solicitudes non xustificase a súa realización.
10ª.-Asistencias ao curso.
a) O persoal seleccionado non poderá renunciar á realización dos módulos, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo no que desenvolve o seu labor. A renuncia debe ser comunicada por escrito á EGAP cunha antelación de 7 días hábiles antes do comezo de cada módulo, sempre que sexa posible, para que poida cubrirse a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión da persoa seleccionada das convocatorias do ano en curso e das do ano seguinte, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da EGAP.
b) É obrigatoria a asistencia con puntualidade a todos os módulos en que estea matriculado. Calquera ausencia non xustificada implicará a perda do dereito ao certificado acreditativo correspondente.
Unicamente se lles poderá autorizar a ausencia por causas xustificadas a un módulo a aqueles alumnos que se matriculen no curso completo. As ditas causas acreditaranse documentalmente ante o servizo competente da EGAP ou ante a persoa responsable do curso.
c) Durante a realización das actividades formativas levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe no curso terá que anotar a hora de chegada ou saída, de ser o caso, durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
11ª.-Certificados.
Outorgaráselle o correspondente certificado de asistencia para cada un dos módulos ao alumnado que participe con regularidade e dedicación no desenvolvemento destes. A aqueles que realicen os oito módulos expediráselles un único certificado en que se fará constar o número total de horas (76).
Santiago de Compostela, 16 de febreiro de 2009.
Carlos Suárez-Mira Rodríguez
Director da Escola Galega de Administración Pública